Karlien van Jaarsveld is op 21 Desember 1985 in die Paarl gebore. Haar debuutalbum, As Die Gordyn Val, is in 2010 uitgereik. Sy was ook vroeër 'n lid van die rockgroep Revolusie, maar het teen die einde van 2008 daaruit bedank.
Jakkals trou met wolf se vrou gaan sorg dat Karlien van Jaarseld die Afrikaanse mark verder betower. Met vyf splinternuwe treffers is die album beslis 'n sukses storie wat wag om te gebeur. Die album bestaan uit agtien snitte waarvan sestien oorspronklik is.
Dit is popmusiek op sy suiwerste met polsende klanke en sielvolle ballades en Karlien se sterk stem wat bydra tot die uitstekende eindproduk. Beter as liefde en Jakkals trou met wolf se vrou is twee reuse treffers albei uit die pen van Johan Vorster. Die titelsnit is 'n metafoor binne 'n metafoor van die onverwagse draai wat die liefdespad kan loop. Beter as liefde is die eerste enkelsnit en weerspieël die geduld en passie van die hart en dien as bewys dat niks beters is as die liefde nie.
Verskeie van die liedjies kom uit Karlien se eie pen, wat insluit Daars 'n Storm, Feëverhaal, Sonder Jou en Van Jaarsveldhartedief. Hiermee bewys Karlien dat sy nie net 'n mooi gesig is nie maar ook 'n talentvolle sangeres en liedjieskrywer. Karlien se droom vir die album is dat die musiek mense positief sal aanraak. "Enigiets wat Johan aanpak is 'n sukses en ek glo natuurlik dit gaan weer die geval wees". Daar het twee musiekregisseurs op die album gewerk. Juan 'Floors Oosthuizen' was verantwoordelik vir die ballades en Robin Kielly was weer aan die stuur van die dansliedjies. Beide is meesters in wat hulle doen en ek is baie tevrede met die eindproduk.
Karlien maak ook later vanjaar haar debuut as aktrise in die musiekrolprent, Platteland. Twee van haar album se liedjies, Sweet Dreams en As die Gordyn Val, gaan op 'n vars manier gehoor word in die fliek. Met haar sagte hart en opgeruimde geaardheid gaan Karlien van Jaarsveld nog derduisende mense se harte verower!